Nariadenie Komisie (ES) č. 1467/2003
z 19. augusta 2003,
ktorým sa mení a dopĺňa nariadenie (ES) č. 1898/97, pokiaľ ide o pravidlá uplatňovania postupov podľa Európskej dohody s Poľskom v odvetví bravčového mäsa
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na rozhodnutie Rady 2003/263/ES z 27. marca 2003 o podpísaní a uzatvorení Protokolu o prispôsobení obchodných aspektov Európskej dohody zakladajúcej pridruženie medzi Európskymi spoločenstvami a ich členskými štátmi na jednej strane a Poľskou republikou na strane druhej, s cieľom zohľadniť výsledky rokovaní zmluvných strán o nových vzájomných poľnohospodárskych koncesiách [1], najmä na článok 3,
keďže:
(1) Pri poslednej zmene a doplnení nariadenia Komisie (ES) č. 1898/97 z 29. septembra 1997 o pravidlách pre uplatňovanie postupov stanovených v Európskych dohodách s Bulharskom, Českou republikou, Slovenskom, Rumunskom, Poľskom a Maďarskom [2] v odvetví bravčového mäsa, a to pri prijatí nariadenia (ES) č. 1160/2003 [3], sa omylom vynechali číselné znaky kombinovanej nomenklatúry pri niektorých produktoch v prílohe Ab) k protokolu, ktorý tvorí prílohu k rozhodnutiu 2003/263/ES. Z tohto dôvodu je potrebné zmeniť a doplniť časť B prílohy I k nariadeniu (ES) č.1898/97.
(2) Informácia o dohode s Poľskom uverejnená v Úradnom vestníku Európskej únie [4] stanovuje, že protokol, ktorý tvorí prílohu k rozhodnutiu 2003/263/ES, nadobudol účinnosť od 1. apríla 2003. Preto je potrebné, aby sa aj zmena a doplnenie stanovené v tomto nariadení uplatňovalo od tohto dátumu.
(3) Opatrenia prijaté v tomto nariadení sú v súlade so stanoviskom Riadiaceho výboru pre bravčové mäso,
PRIJALA TOTO NARIADENIE:
Článok 1
Časť B prílohy I k nariadeniu (ES) č. 1898/97 sa týmto nahrádza prílohou k tomuto nariadeniu.
Článok 2
Toto nariadenie nadobudne účinnosť dňom jeho uverejnenia v Úradnom vestníku Európskej únie.
Uplatňuje sa od 1. apríla 2003.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 19. augusta 2003